На основу члана 2. 4. и 13. Закона о комуналним делатностима („Сл. гласник РС“, бр. 88/11, 104/16 и 95/18), члана 20. и 32. Закона о локалној самоуправи („Сл. гласник РС“, бр. 129/07, 83/14-др.закон, 101/16-др.закон и 47/18), члана 4. и 39. Закона о прекршајима („Сл. гласник РС“, бр. 65/13, 13/16 и 98/16 - одлука УС), члана 14з. и 14и. Уредбе о начину и условима за отпочињање обављања комуналних делатности („Сл. гласник РС“, бр. 13/18, 66/18 и 51/19) и члана 15. 40. и 152. Статута општине Владичин Хан („Сл. гласник града Врања“, бр. 4/19), Скупштина општине Владичин Хан, на седници одржаној дана 06.12.2020. године, донела је

**ОДЛУКУ**

**О ОДРЖАВАЊУ ЈАВНИХ ЗЕЛЕНИХ ПОВРШИНА**

**I ОПШТЕ ОДРЕДБЕ**

**Члан 1.**

Овом одлуком уређују се услови и начин обављања комуналне делатности одржавање јавних зелених површина на територији општине Владичин Хан, права и обавезе вршиоца и корисника ове комуналне делатности, обим и квалитет комуналних услуга, финансирање, начин вршења надзора над њеним обављањем и друга питања од значаја за обављање ове комуналне делатности.

**Члан 2.**

Комунална делатност одржавање јавних зелених површина у смислу ове одлуке је уређење, текуће и инвестиционо одржавање, реконструкција и санација зелених, рекреативних површина и приобаља и других јавних зелених површина.

Уређење јавних зелених површина у смислу ове одлуке, обухвата:

1. подизање травних површина од одговарајућих смеша трава за дате услове, одржавање висине траве од 3-5 цм, уз редовно наводњавање, прехрањивање и др;
2. формирање ружичњака, односно цветњака од перана и сезонског цвећа уз обавезну смену сезонског цвећа;
3. садња и подизање садница дрвећа, шибља, живе ограде и сл.

Текуће одржавање јавних зелених површина у смислу ове одлуке обухвата:

1. одржавање свих елемената зеленила (дрвећа, шибља, живе ограде, травњака, цветних партера, жардињера и др.), са циљем обезбеђивањља основних функција озелењавања (санитарно-хигијенска и декоративна), континуирано током целе године;
2. прихрањивање, заливање и испуњавање предвиђеним биљним материјалом, замена оштећеног или осушеног материјала у жардињерама;
3. орезивање живе ограде и пузавица, у складу са естетским и функционалним захтевима околине и фенолошким фазама сваке појединачне врсте;
4. нега дрворедних садница и друге неопходне радње ради заштите дрвећа;
5. предузимање мера за заштиту зеленила од биљних болести и штеточина;
6. одржавање свих елемената уређења и опремања јавних зелених површина (стазе, путеви, платои, клупе, жардињере и др);
7. одржавање зелених површина у складу са прописима о безбедности саобраћаја и заштити ПТТ и електричних водова (по налогу и за рачун налогодавца).

Инвестиционо одржавање и санација јавних зелених површина у смислу ове одлуке, обухвата обнову и реконструкцију постојећих јавних зелених површина.

**Члан 3.**

Јавне зелене површине су све зелене површине на територији општине Владичин Хан на којима је, у складу са планским актима извршено озелењавање, садња садница, подизање травњака, цветњака, ружичњака и другог зеленила и на којима су по правилу изграђене пешачке комуникације, дечија игралишта, паркови, спомен паркови, дрвореди, зелене површине дуж улица и уређених обала, кеј око уређеног корита реке, зелене површине поред и око стамбених зграда у стамбеним насељима, зеленило на градском гробљу и други елементи који служе употреби тих површина, земљишта која су у складу са планском актима намењена за подизање јавних зелених површина, као и неуређене јавне зелене површине под парложном травом.

**II УРЕЂЕЊЕ, ОДРЖАВАЊЕ И ЗАШТИТА ЈАВНИХ ЗЕЛЕНИХ ПОВРШИНА**

**Члан 4.**

Комуналну делатност одржавање јавних зелених површина могу обављати јавно предузеће, привредно друштво, предузетник или други привредни субјект који је регистрован и који испуњава услове прописане законом и уредбом за обављање ове комуналне делатности, и коме се, у складу са законом, уредбом и овом одлуком повери обављање послова одржавање јавних зелених површина.

Комуналну делатност одржавања јавних зелених површина, из члана 2. ове одлуке, на територији општине Владичин Хан обавља ЈП за комунално уређење Владичин Хан (у даљем тексту: Предузеће), које је општина Владичин Хан основала ради обављања наведене комуналне делатности.

Предузеће је дужно да свој рад и пословање организује тако да кроз реализацију Програма одржавања јавних зелених површина, обезбеди прописани обим, врсту и квалитет радова и услуга.

Предузеће је дужно да у свом рачуноводству одвојено исказује све приходе и расходе који су везани за обављање комуналне делатности одржавање јавних зелених површина.

**Члан 5.**

Одржавање јавних зелених површина обавља се према годишњем Програму одржавања јавних зелених површина (у даљем тексту: Програм).

Програм из става 1. овог члана доноси Надзорни одбор Предузећа и доставља га Скупштини општине Владичин Хан, у року који је одређен законом за достављање годишњег Програма пословања Предузећа.

Програм из става 1. овог члана сматра се донетим када на њега сагласност да Скупштина општине Владичин Хан.

Одржавање јавних зелених површина које нису планиране Програмом дужно је да се изврши искључиво по писменом налогу Општинског већа и уколико су обезбеђена додатна средства за одржавање и уређење ових јавних зелених површина.

**Члан 6.**

Програм из члана 5. ове одлуке, мора да садржи минималне технолошке стандарде из ове области, а нарочито:

1. локације и спецификацију јавних зелених површина које се предвиђају за уређење, текуће и инвестиционо одржавање и санацију;
2. врсту и обим радова по локацијама, у складу са техничко технолошким стандардима;
3. време, динамику, односно период обављања радова по локацијама;
4. висину средстава потребних за реализацију Програма по локацијама.

Програм из члана 5. ове одлуке може да садржи и друге елементе ако је тако прописано законом и подзаконским актима који регулишу обу област.

**Члан 7.**

Изградња и уређење нових јавних зелених површина врши се на основу важећег планског акта, у складу са прописима о планирању и изградњи објеката а према техничкој документацији-пројекту озелењавања.

Инвеститор изградње нових јавних зелених површина дужан је да новоизграђену јавну зелену површину преда на уређење и одржавање Предузећу, у року од 15 дана од завршене изградње.

Преузимање јавне зелене површине може се вршити и фазно, уколико је изградња истих извршена у фазама.

**Члан 8.**

Установе, друга правна лица и предузетници, старају се о уређењу и одржавању зелених површина које непосредно користе, односно којима су те површине поверене на управљање, уређење и одржавање, заједно са објектима изграђеним на тим површинама.

Уређење и одржавање јавних зелених површина, корисници из става 1. овог члана могу поверити Предузећу, о чему закључују уговор са Предузећем.

Корисници јавних зелених површина могу уклањати стабла или делове стабла са ових површина под условом и у поступку прописаном овом одлуком за уклањање стабала на јавним зеленим површинама.

**Члан 9.**

Власници односно корисници зелених површина уз пословне и стамбене објекте, неизграђеног грађевинског земљишта, као и других сличних површина које се граниче са површинама јавне намене, дужни су да ове површине редовно одржавају.

**Члан 10.**

Власник, корисник објекта, односно земљишта, дужан је да одржава јавну зелену површину у дужини објекта, односно земљишта које користи.

Под одржавањем у смислу става 1. овог члана, подразумева се основна нега украсног грмља, цвећа и траве, као и редовно чишћење целокупне површине.

Власници парцела на којима се поред улица, тротоара или других површина јавне намене налази дрвеће или други засади које својим гранама угрожавају пролазнике, возила или безбедност саобраћаја, дужни су да на одговарајући начин уклоне делове или целу биљку која угрожава пролазнике, возила или безбедност саобраћаја.

Предузеће је дужно да на захтев власника парцела из претходног става, изврши потребне радове над одржавањем, уклањањем делова или целе биљке, а власник или корисник земљишта дужан је да Предузећу плати одговараућу накнаду према важећем ценовнику Предузећа.

**Члан 11.**

Инвеститор изградње нових објеката на грађевинским парцелама планираним за изградњу вишепородичних или пословних објеката, дужан је да простор предвиђен за зелене

површине уреди на основу грађевинске дозволе за изградњу наведеног објекта, чији је саставни део пројекат партерног уређења зелених површина.

**Члан 12.**

Инвеститор и извођач грађевинских или других радова који изводе радове на јавној зеленој површини или у непосредној близини ове површине, дужни су да предузму мере заштите и обезбеђења јавних зелених површина од оштећења.

Инвеститор и извођач радова су дужни да стабла којима прети оштећење заштите одговарајућом оградом, сачувају на градилишту и око њега хумусни слој одређен за зелену површину, као и да одмах, а најкасније у року од 3 дана од завршетка радова, уклоне сав грађевински шут и отпадни материјал са терена који је предвиђен за зеленило.

Инвеститор и извођач радова су дужни да након изведених радова јавне зелене површине доведу у првобитно стање, најкасније у року од 24 часа.

Ако због извођења радова долази до уклањања или оштећења стабла или вегетације на јавној зеленој површини, инвеститор радова је дужан да плати накнаду Предузећу, у складу са важећим ценовником а према обрачуну Предузећа.

**Члан 13.**

Дрвеће које је Програмом предвиђено за орезивање и уклањање, може орезивати и уклањати само Предузеће које обавља ову комуналну делатност.

Дрвеће које Програмом није предвиђено за орезивање и уклањање могу орезивати и уклањати физичка лица, предузетници и правна лица испред чијих објеката се дрвеће налази само уз сагласност комуналног инспектора и стручни надзор Предузећа.

Уколико комунални испектор не да сагласност у року од 15 дана од дана подношења захтева, сматраће се да је сагласност дата.

**Члан 14.**

Предузеће је дужно да са јавних зелених површина уклања стабла или делове стабла која су сува, дотрајала или оштећена, заражена штеточинама и болестима уколико се не могу санирати другим заштитним мерама, и која као таква угрожавају безбедност људи, саобраћаја и околине.

Уклањање стабала или делова стабла врши се на основу решења комуналног инспектора, а уз претходно прибављено мишљење Комисије коју образује Општинско веће а чији су чланови представници ЈП за комунално уређење Владичин Хан, ЈП за водоснабдевање „Водовод“ Владичин Хан и Општинске управе општине Владичин Хан.

У случајевима из става 1. овог члана, када због хитности није могуће спровести прописани поступак, уклањање стабала или делова стабла врши се на основу налога комуналног инспектора.

Изузетно, Предузеће може без одобрења да сече стабла или делове стабала која су оштећена елментарном непогодом или саобраћајним удесом ради отклањања последица истих.

Уколико је Предузеће уклонило стабло због разлога наведених у ставу 1. и 4. овог члана, дужно је да на месту уклоњеног стабла засади ново стабло одговарајуће врсте.

**Члан 15.**

Стабла и гране са јавних зелених површина, које сметају ваздушним водовима, орезује или уклања Предузеће, односно предузеће које врши дистрибуцију електричне енергије или пружа телеком услуге само уз сагласност комуналног испектора уз претходно прибављено мишљење Комисије из члана 14. став 2. ове одлуке.

**Члан 16.**

Предузеће је дужно да са јавних зелених површина уклања здрава стабла која угрожавају безбедност људи и саобраћаја, угрожавају линијске или комуналне инфраструктурне објекте, врше издигнућа тротоара, угрожавају стабилност грађевинских објеката, или се налазе на локацијама планираним за изградњу других објеката, на основу решења комуналног инспектора уз претходно прибављено мишљење Комисије из члана 14. став 2. ове одлуке.

Уколико се здрава стабла морају уклонити ради изградње грађевинских објеката или извођења других грађевинских радова, њихово уклањање обавља Предузеће на начин прописан у ставу 1. овог члана, а инвеститор је дужан да плати Предузећу накнаду за посечена стабла у складу са важећим ценовником а према обрачуну Предузећа.

**Члан 17.**

Ако је уклањање и оштећење стабала, односно вегетације на јавној зеленој површини последица прекршаја из одредби ове одлуке, или саобраћајног удеса, учинилац је дужан да надокнади причињену штету уплатом одговарајућег новчаног износа Предузећу, а на основу обрачуна причињене штете.

Средства остварена по основу накнаде за уклањање и накнаде за оштећења стабала или вегетације на јавној површини уплаћују се на рачун Предузећа.

Предузеће располаже отпадном биомасом са јавних зелених површина (уклоњеним стаблима, деловима стабала, гранама, лишћем, травом и сл.).

**Члан 18.**

Предузеће је дужно да:

1. одржавање јавних зелених површина (уређење, текуће и инвестиционо одржавање и санацију) обавља према Програму;
2. на основу поднете и евидентиране пријаве, без одлагања предузме све неопходне мере, ради отклањања опасности ако дрво или друго зеленило представља опасност по живот, здравље или имовину људи;
3. по налогу комуналног инспектора, јавне зелене површине доведе у исправно стање када на њима настану оштећења и промене, као последица прекршајне или друге радње.

**Члан 19.**

Предузеће је дужно да води и ажурира катастар јавних зелених површина, као регистар систематизованих информација и података о:

1. зеленим површинама (катастар зелених површина);
2. дрвећу (катастар дрвећа).

Катастар зелених површина садржи информације и податке о зеленим површинама, врсти, типу и локацији истих, податке о њиховом квалитету, броју и врсти биљног материјала као картографски приказ.

Катастар дрвећа садржи податке и информације о дрвећу и то: о локацији, врсти и броју дрвећа, старости, димензијама и виталности дрвећа, са одвојеним подацима за дрвеће дуж саобраћајница и испод електроводова на јавним зеленим површинама.

**Члан 20.**

Предузеће је дужно да јавне зелене површине одржава, чисти, редовно коси и залива, као и да обавља све друге радње неопходне за одржавање ових површина у оптималном стању, у складу са овом одлуком, Програмом и уговором закљученим са општином Владичин Хан.

На јавним зеленим површинама могу се подизати само они објекти, уређаји или изводити други радови који су предвиђени важећим планским докуметном, као и мањи привремени монтажни објекти у складу са Одлуком о мањим монтажним објектима привременог карактера на територији општине Владичин Хан.

**Члан 21.**

На јавним зеленим површинама забрањено је:

1. вађење или сечење дрвећа без одобрења надлежног органа;
2. орезивање или ломљење дрвећа, односно грана на дрвећу;
3. оштећење дрвећа или других засада;
4. садња дрвећа и других засада без сагласности Предузећа;
5. скидање плодова и цветова са дрвећа, шибља и цветних засада;
6. неовлашћено кошење или уклањање траве;
7. гажење траве и кретање ван означених пешачких стаза;
8. копање или изношење земље, камења, песка и других састојака земљишта;
9. бацање отпадака или паљење отпадака;
10. напасање и чување домаћих животиња;
11. скидање, уништавање или оштећење путоказа, знакова или натписа постављених у циљу одржавања реда на јавним зеленим површинама;
12. вожња било којом врстом возила изузев специјализованих возила Предузећа, као и вожња бицикла, мотоцикла, мопеда и сл. по парковским стазама и зеленим површинама;
13. заустављање, паркирање или прање возила;
14. постављање каблова за напајање инфраструктурних мрежа кроз крошње дрвећа;
15. раскопавање земљишта или копање рова, канала или сл. на јавним зеленим површинама без одобрења надлежног органа;
16. на други начин користити јавну зелену површину и елементе уређивања и опремања јавних зелених површина супротно њиховој намени.

**III ФИНАНСИРАЊЕ ОБАВЉАЊА ДЕЛАТНОСТИ ОДРЖАВАЊА ЈАВНИХ ЗЕЛЕНИХ ПОВРШИНА**

**Члан 22.**

Средства за обављање и развој комуналне делатности одржавањe јавних зелених површина обезбеђују се из:

1. прихода буџета општине Владичин Хан;
2. наменских средстава других нивоа власти;
3. других извора у складу са законом.

**Члан 23.**

Средства за обављање и развој комуналне делатности, односно обављање послова из члана 2. ове одлуке обезбеђују се у буџету општине Владичин Хан, као и из других извора у складу са законом, на основу Програма одржавања јавних зелених површина.

Општина Владичин Хан и Предузеће закључују уговор којим се регулишу међусобна права и обавезе у обављању наведене комуналне делатности, на основу Програма одржавања јавних зелених површина. За обављање делатности одржавање јавних зелених површина Предузећу припада накнада из буџета општине Владичин Хан, у складу са извршеним пословима предвиђеним Програмом одржавања јавних зелених површина.

**IV ОБЕЗБЕЂИВАЊЕ КОНТИНУИТЕТА У ОБАВЉАЊУ КОМУНАЛНЕ ДЕЛАТНОСТИ**

**Члан 24.**

Предузеће је дужно да у средствима јавног информисања или на други погодан начин обавести кориснике комуналне услуге о планираним или очекиваним сметњама и прекидима, који ће настати или могу настати у обављању делатности одржавањe јавних зелених површина, најкасније 24 сата пре очекиваног прекида у обављању делатности.

**Члан 25.**

У случају поремећаја или прекида у обављању комуналне делатности одржавањe јавних зелених површина, услед више силе или других разлога који се нису могли предвидети, односно спречити, Предузеће је обавезно да одмах обавести Општинско веће општине Владичин Хан и да без одлагања, предузме мере на отклањању узрока поремећаја, односно прекида и то:

1. радно ангажује запослене на отклањању узрока поремећаја, односно разлога због којих је дошло до прекида у обављању комуналне делатности одржавање јавних зелених површина;
2. предузме друге мере које утврди надлежни орган.

**Члан 26.**

По пријему обавештења о непланирном прекиду обављања комуналне делатности одржавање јавних зелених површина Општинско веће је дужно да предузме следеће мере:

1. одреди ред првенства и начин обављања комуналне делатности одржавање јавних зелених површина;
2. нареди мере за заштиту комуналних и других објеката и уређаја и имовине Предузећа која је угрожена и која служи за обављање комуналне делатности одржавање јавних зелених површина;
3. предузме мере за отклањање последица и друге потребне мере;
4. утврди разлоге и евентуалну одговорност за поремећај, односно прекид у обављању комуналне делатности, као и одговорност за накнаду учињене штете;

**Члан 27.**

У случају прекида у обављању комуналне делатности одржавање јавних зелених површина услед штрајка, наступања непланираних и неочекиваних прекида Предузеће је обавезно да обезбеди минимум процеса рада и да о томе обавести Општинско веће општине Владичин Хан.

**V ИЗЈАШЊАВАЊЕ О КВАЛИТЕТУ КОМУНАЛНЕ УСЛУГЕ**

**Члан 28.**

Предузеће је дужно да обезбеди корисницима услуга законом прописане услове који омогућавају брз и ефикасан контакт са Предузећем у вези са изјашњавањем о квалитету пружених услуга.

Корисници услуга комуналне делатности одржавање јавних зелених површина могу континуирано у току целе године постављати питања, примедбе и предлоге Предузећу преко интернет странице Предузећа.

Предузеће је дужно да на постављена питања, примедбе и предлоге одговори у року од 8 дана.

**Члан 29.**

Корисници услуга обављања комуналне делатности одржавање јавних зелених површина могу се континуирано у току целе године изјашњавати о квалитету пружених услуга преко интернет страница Предузећа и општине Владичин Хан.

О резулататима изјашњавања поступиће се на начин прописан законом и подзаконским актима којим је регулисан начин и поступак изјашњавања корисника комуналних услуга.

**VI НАДЗОР**

**Члан 30.**

Надзор над применом одредби ове одлуке врши Општинска управа општине Владичин Хан преко комуналних инспектора и комуналних редара у складу са законом.

У вршењу инспекцијског надзора комунални инспектор и комунални редари могу затражити асистенцију Полицијске управе Врање–Полицијске станице у Владичином Хану.

**Члан 31.**

Када комунални инспектор и комунални редари установе повреду одредби ове одлуке, овлашћени су да:

1. издају прекршајни налог за прекршаје прописане овом одлуком;
2. решењем наложе отклањање уочене неправилности;
3. поднесу захтев за покретање прекршајног поступка за прекршаје утврђене овом одлуком;
4. обвештавају друге надлежне органе да предузму мере из своје надлежности, за повреду прописа из њихове надлежности.

**Члан 32.**

За прекршаје прописане овом одлуком овлашћени инспектор, односно комунални редар издаје прекршајни налог у складу са Законом о прекршајима.

Комунални инспектор и комунални редари издаће прекршајни налог уколико је прекршај откривен на један од следећих начина:

1. непосредним опажањем приликом контроле, надзора или прегледа, као и увидом у службену евиденцију надлежног органа;
2. увидом у податке који су добијени уз помоћ уређаја за надзор или мерење;
3. приликом инспекцијског или другог надзора, прегледом документације, просторија и робе или на други законом прописан начин.

**Члан 33.**

У вршењу надзора над применом и спровођењем ове одлуке комунална инспекција и комунални редари општине Владичин Хан, издаће прекшајни налог и донеће решење о отклањању утврђене неправилности и одредиће рок за њено отклањање.

Уколико се не поступи по решењу инспектора и редара из става 1. овог члана, против истих биће издат прекршајни налог.

Против решења комуналног инспектора и комуналних редара може се изјавити жалба Општинском већу општине Владичин Хан у року од 15 дана од дана достављања решења.

Жалба на решење не одлаже његово извршење.

**VII КАЗНЕНЕ ОДРЕДБЕ**

**Члан 34.**

Новчаном казном у износу од 70.000,00 динара казниће се за прекршај Предузећа ако:

1. не достави Програм одржавања јавних зелених површина у прописаном року (члан 5. став 2. одлуке);
2. не поступа у складу са одредбама чланa 7. одлуке;
3. не поступи по захтев власника парцела члана 10. став 4. одлуке;
4. не поступа у складу са одредбама члана 14. став 1. и 5. одлуке;
5. не поступа у складу са одредбама члана 16. став 1. одлуке;
6. не поступа у складу са одредбама члана 18. одлуке;
7. не води или не ажурира катастар јавних зелених површина члан 19. став 1. одлуке;
8. не обавља комуналну делатност одржавање јавних зелених површина на начин прописан у члану 20. одлуке;
9. не поступа у складу са одредбама члана 24. 25. и 27. одлуке;
10. не поступа у складу са одредбама члана 28. став 1. и 3. одлуке;
11. не спроведе поступак изјашњавања корисника услуга на начин прописан у члану 29. одлуке;
12. не изврши извршно решење комуналног инспектора донето на основу одредби ове одлуке.

За прекршај из става 1. овог члана казниће се новчаном казном у износу од 15.000.00 динара одговорно лице у правном лицу.

**Члан 35.**

Новчаном казном у износу од 100.000,00 динара казниће се за прекршај правно лице ако:

1. не поступа у складу са одредбама члана 7. одлуке;
2. не поступа у складу са одредбама члана 8. одлуке;
3. не поступа у складу са одредбама члана 9. одлуке;
4. не поступа у складу са одредбама члана 10. одлуке;
5. не поступа у складу са одредбама члана 11. одлуке;
6. не поступа у складу са одредбама члана 12. одлуке;
7. не поступа у складу са одредбама члана 13. став 2. одлуке;
8. поступа супротно забрани прописаној чланом 21. став 1. тачка 3) до 16) одлуке;
9. не поступи по налогу и не изврши извршно решење комуналног инспектора и комуналних редара донето на основу одредби ове одлуке.

За прекршај из става 1. овог члана казниће се новчаном казном у износу од 50.000.00 динара предузетник.

За прекршај из става 1. овог члана казниће се новчаном казном у износу од 20.000.00 динара одговорно лице у правном лицу.

За прекршај из става 1. овог члана казниће се новчаном казном у износу од 10.000.00 динара физичко лице.

**Члан 36.**

Новчаном казном у износу од 150.000,00 динара казниће се за прекршај правно лице ако:

1. поступи супротно забрани прописаној чланом 21. став 1. тачка 1) и 2) одлуке;

За прекршај из става 1. овог члана казниће се новчаном казном у износу од 75.000.00 динара предузетник.

За прекршај из става 1. овог члана казниће се новчаном казном у износу од 25.000.00 динара одговорно лице у правном лицу.

За прекршај из става 1. овог члана казниће се новчаном казном у износу од 20.000.00 динара физичко лице.

**VIII ПРЕЛАЗНЕ И ЗАВРШНЕ ОДРЕДБЕ**

**Члан 37.**

Предузеће је дужно да успостави катастар јавних зелених површина и катастар дрвећа у року од две године од дана ступања на снагу ове одлуке.

**Члан 38.**

За све што није предвиђено одредбама ове одлуке примењиваће се закон и подзаконски акти који регулишу област комуналних делатности.

**Члан 39.**

Ова одлука ступа на снагу осмог дана од дана објављивања у „Службеном гласнику града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-87/13/20-I**

**ПРЕДСЕДНИЦА**

**Данијела Поповић**